Mažeikių Merkelio Račkausko gimnazija

Evelina Grušaitė III B

Kuo skiriasi troliška ir žmogiška pozicija?

 Perskaičiusi įžymaus norvegų dramaturgo Henriko Ibseno kūrinį „Peras Giuntas“, susimąsčiau apie dramoje akivaizdžiai skaitytojui iškeltą klausimą - kuo skiriasi žmogus nuo trolio? Kad ir kaip šis klausimas atrodytų nerealus, visa esmė čia yra žodžių perkeltinėje prasmėje. Jau vien tas sulyginimas „žmogus“ ir „trolis“ daug ką pasako: „žmogus“ – tai mąstanti būtybė, kritiškai vertinanti pasaulį aplink save, neapsiribojanti vien išgyvenimo klausimu ir besistengianti tobulėti, o „trolis“ – tai taip pat mąstanti būtybė, tačiau nesivarginanti panaudoti turimų proto galių, tik patogiai gyvenanti ir mėgstanti sukelti chaosą. Toks pat požiūris atsispindi ir Henriko Ibseno dramoje „Peras Giuntas“, kur sakoma: „Žmones tenai, po žydruoju skliautu,/ moko – „*Žmogau, būk pats savimi*!“ / O trolių pasauly moko lig šiolei -/ „*Būk pats savimi patenkintas, troli*!“ Tokia paralelė skatina susimąstyti apie „žmones“ ir „žmones-trolius“ realiame pasaulyje, lyginant jų gyvenimo būdą, ir liūdniausia, kai suvoki, kad „žmonių-trolių“ yra daugiau negu reikėtų. Tokie žmonės, gyvenantys taip, kad būtų „savimi patenkinti“, t.y., patogiai ir be jokių rūpesčių, tuo sukeldami sumaištį kitiems savo laisvu gyvenimu, iš tiesų yra užvaldę šiuolaikinę visuomenę, o tai neišvengiamai skatina mąstančių žmonių padermės degradaciją. Net ir atsiradęs terminas „interneto trolis“ reiškia asmenį bendruomenėje, pavyzdžiui, komentatorių, tyčia norintį nutraukti civilizuotą pokalbį tam tikra tema ir siekiantį išprovokuoti kitų žmonių emocijas. Akivaizdu, kad žmogiška ir troliška pozicija smarkiai skiriasi, kadangi šios pozicijos išreiškia skirtingas ideologijas, visgi pastaroji yra neigiama visais atžvilgiais, propaguojanti besąlygišką savo poreikių patenkinimą visiškai neatsižvelgiant į kitus žmones, o tai ir yra pagrindinis skirtumas tarp troliškos ir žmogiškos pozicijos.